Title: ประกาศกระทรวงพาณิชย์ เรื่อง  ให้ผู้ประกอบพาณิชยกิจต้องจดทะเบียนพาณิชย์ (ฉบับที่ ๗) พ.ศ. ๒๕๔๖

ประกาศกระทรวงพาณิชย์

ประกาศกระทรวงพาณิชย์
เรื่อง 
ให้ผู้ประกอบพาณิชยกิจต้องจดทะเบียนพาณิชย์
(ฉบับที่
๗)
พ.ศ.
๒๕๔๖

ตามที่ได้มีพระราชกฤษฎีกากำหนดกิจการเป็นพาณิชยกิจ
พ.ศ. ๒๕๔๖ กำหนดให้การประกอบกิจการ
การให้บริการเครื่องคอมพิวเตอร์เพื่อใช้อินเตอร์เน็ต การให้บริการฟังเพลงและร้องเพลงโดยคาราโอเกะ
การให้บริการเครื่องเล่นเกมส์ การให้บริการตู้เพลง เป็นพาณิชยกิจ
ตามพระราชบัญญัติทะเบียนพาณิชย์ พ.ศ. ๒๔๙๙
นั้น

บัดนี้
เห็นสมควรกำหนดให้ผู้ประกอบพาณิชยกิจดังกล่าว
ต้องจดทะเบียนพาณิชย์เพื่อให้ทราบหลักฐานการประกอบพาณิชยกิจของกิจการนั้นๆ อาศัยอำนาจตามความในมาตรา
๘ แห่งพระราชบัญญัติทะเบียนพาณิชย์ พ.ศ. ๒๔๙๙
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๕ มาตรา ๓๙ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศกระทรวงพาณิชย์
เรื่อง ให้ผู้ประกอบพาณิชยกิจต้องจดทะเบียนพาณิชย์ (ฉบับที่
๗) พ.ศ. ๒๕๔๖

ข้อ ๒[๑]  ประกาศนี้ให้ใช้บังคับเมื่อพ้นกำหนด
๖๐ วันนับแต่วันประกาศในราชกิจจานุเบกษาเป็นต้นไป

ข้อ ๓  ให้ผู้ประกอบพาณิชยกิจดังต่อไปนี้
ไม่ว่าจะเป็นบุคคลธรรมดา หรือห้างหุ้นส่วนสามัญ ห้างหุ้นส่วนจดทะเบียน
ห้างหุ้นส่วนจำกัด บริษัทจำกัด ตามประมวลกฎหมายแพ่งและพาณิชย์
หรือบริษัทมหาชนจำกัด ตามกฎหมายว่าด้วยบริษัทมหาชนจำกัด
ทุกท้องที่ทั่วราชอาณาจักรต้องจดทะเบียนพาณิชย์ คือ
(๑) การให้บริการเครื่องคอมพิวเตอร์เพื่อใช้อินเตอร์เน็ต
(๒) การให้บริการฟังเพลงและร้องเพลงโดยคาราโอเกะ
(๓) การให้บริการเครื่องเล่นเกมส์
(๔) การให้บริการตู้เพลง

ข้อ ๔  การจดทะเบียนพาณิชย์ตามข้อ ๓ ให้เฉพาะสำนักงานกลางทะเบียนพาณิชย์และสำนักงานทะเบียนพาณิชย์จังหวัด
เป็นผู้มีอำนาจหน้าที่รับจดทะเบียนพาณิชย์
โดยผู้ประกอบพาณิชยกิจที่มีที่ตั้งสำนักงานแห่งใหญ่อยู่ในกรุงเทพมหานครให้จดทะเบียนพาณิชย์
ณ สำนักงานกลางทะเบียนพาณิชย์ สำหรับผู้ประกอบพาณิชยกิจที่มีที่ตั้งสำนักงานแห่งใหญ่อยู่ในเขตจังหวัดอื่นนอกจากกรุงเทพมหานครให้จดทะเบียนพาณิชย์
ณ สำนักงานทะเบียนพาณิชย์จังหวัดนั้น
และถ้าสำนักงานแห่งใหญ่ของผู้ประกอบพาณิชยกิจตั้งอยู่ในต่างประเทศและมาตั้งสำนักงานสาขาเพื่อประกอบพาณิชยกิจในประเทศไทยสำนักงานสาขาใหญ่ตั้งอยู่ในเขตจังหวัดใดก็ให้จดทะเบียนพาณิชย์ในเขตจังหวัดนั้น

ประกาศ
ณ วันที่ ๒๙ กันยายน พ.ศ. ๒๕๔๖
อดิศัย  โพธารามิก
รัฐมนตรีว่าการกระทรวงพาณิชย์

ญาณี/พิมพ์
๑๒
มกราคม ๒๕๔๗
สุมลรัตน์/พัชรินทร์/ตรวจ
๒๓
มกราคม ๒๕๔๗
A+B

[๑] รก.๒๕๔๖/พ๑๑๗ง/๕/๗ ตุลาคม ๒๕๔๖